Predkladacia správa

Návrh nového znenia zákona, ktorým sa mení a dopĺňa zákon č. 572/2004 Z. z. o obchodovaní s emisnými kvótami a o zmene a doplnení niektorých zákonov v znení zákona č. 733/2004 Z.z. je predkladaný ako iniciatívny materiál, ktorým sa zabezpečuje transpozícia smernice Európskeho parlamentu s Rady 2004/101/ES, ktorou sa mení a dopĺňa smernica 2003/87/ES o vytvorení systému obchodovania s kvótami emisií skleníkových plynov v rámci Spoločenstva s ohľadom na projektové mechanizmy Kjótskeho protokolu. 
Uvedená smernica umožňuje členským štátom Európskej únie povoliť používanie jednotiek zníženia emisií skleníkových plynov získaných z projektových aktivít v národných schémach obchodovania a v schéme spoločenstva. Táto smernica sa preberá do predkladaného návrhu novely zákona  č. 572/2004 Z.z. o obchodovaní s emisnými kvótami a o zmene a doplnení niektorých zákonov v znení zákona č. 733/2004 Z.z. tak, že umožňuje obchodovanie s uvedenými jednotkami zníženia emisií a taktiež umožňuje povinným a dobrovoľným účastníkom schémy obchodovania využívať tieto jednotky na pokrytie svojich emisií z prevádzky až do výšky percentuálneho podielu pridelených kvót, ktorý sa určí v národnom pláne prideľovania kvót pre skleníkové plyny.
Ďalšie úpravy zákona sa navrhujú za účelom upresnenia niektorých ustanovení týkajúcich sa uplatňovania mechanizmov obchodovania s emisnými kvótami a zosúlaďujú podmienky a požiadavky zákona s ustanoveniami Nariadenia komisie č. 2216/2004  o normalizovaných a zabezpečených systémoch registrov.
Návrh zákona bol predmetom medzirezortného pripomienkového konania. Zásadné pripomienky uplatnili Ministerstvo hospodárstva SR, Úrad vlády SR – sekcia Inštitút pre aproximáciu práva, Klub 500, Slovenské združenie pre značkové výrobky, Potravinárska komora Slovenska, Zväz hutníctva a ťažobného priemyslu a Republiková únia zamestnávateľov. Na rokovaniach so zástupcami jednotlivých subjektov boli rozpory odstránené.
Návrh zákona o obchodovaní s emisnými kvótami je v súlade s Ústavou Slovenskej republiky, s ostatnými všeobecne záväznými právnymi predpismi a s medzinárodnými zmluvami, ktorými je Slovenská republiky viazaná.
 Návrh zákona nebude mať dopad na verejné financie, zamestnanosť a podnikateľské prostredie. Tí podnikatelia, ktorí sa stanú účastníkmi schémy obchodovania alebo systému obchodovania budú mať isté náklady spojené s platením poplatkov za zriadenie a vedenie účtov v registri kvót. Návrh zákona napomáha svojou konštrukciou k znižovaniu celkového množstva emisií, z čoho vyplýva jeho priaznivý dopad na životné prostredie.
 Návrh zákona, ktorým sa mení a dopĺňa zákon č. 572/2004 Z. z. o obchodovaní s emisnými kvótami a o zmene a doplnení niektorých zákonov v znení zákona č. 733/2004 Z.z. bol 20.februára 2006 prerokovaný v Legislatívnej rade vlády. 
V novom znení návrhu zákona sú zapracované všetky pripomienky vznesené na rokovaní Legislatívnej rady vlády a uplatnené v stanoviskách. 

Návrh zákona ktorým sa mení a dopĺňa zákon č. 572/2004 Z. z. o obchodovaní s emisnými kvótami a o zmene a doplnení niektorých zákonov v znení zákona č. 733/2004 Z.z. sa predkladá na rokovanie vlády SR bez rozporov.